**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO

**DĖL PRITARIMO BENDRADARBIAVIMO SUTARTIES DĖL SKAITMENINIŲ INOVACIJŲ CENTRO (SIC) SUKŪRIMO IR VYSTYMO PROJEKTUI**

**1. Sprendimo projekto esmė, tikslai ir uždaviniai.**

Šis sprendimo projektas teikiamas, siekiant gauti Klaipėdos miesto savivaldybės tarybos pritarimą bendradarbiavimo sutarčiai dėl Skaitmeninių inovacijų centro (SIC) sukūrimo ir vystymo (toliau – Sutartis). Pritarus Sutarčiai Klaipėdos miesto savivaldybė kartu su partneriais (VĮ Klaipėdos valstybinio jūrų uosto direkcija, VšĮ Klaipėdos universitetu, AB „Klaipėdos nafta“, AB „Klaipėdos energija“, BĮ Lietuvos jūsų muziejus, Uosto verslo centras, UAB, Informacinių ir ryšių technologijų sektoriaus asociacija INFOBALT, VšĮ „Skaitmeninių inovacijų institutas ir VšĮ „Baltijos technologijų parkas“ (toliau – Partneriai) sukurs ir vystyti SIC, suprantamą kaip inovacijų paramos platformą, kuri aptarnaus įmones bei kitus suinteresuotus subjektus Klaipėdos regione (toliau – „Regionas“) ir už jo ribų bei padės įmonėms ir kitiems suinteresuotiems subjektams, pasitelkus skaitmeninę technologiją, pagerinti verslo ar gamybos procesus, produktus ir paslaugas bei tapti labiau konkurencingiems. Organizuojant SIC veiklą, Šalys Sutarties pagrindu bendradarbiautų pagal turimas galimybes ir kompetenciją įvairiose srityse, susijusiose su Regiono įmonių bei kitų subjektų skaitmenizavimo, automatizavimo ir inovacijų poreikiais.

**2. Projekto rengimo priežastys ir kuo remiantis parengtas sprendimo projektas.**

 Projektas rengiamas siekiant įgyvendinti Klaipėdos miesto ekonominės plėtros strategijoje ir įgyvendinimo veiksmų plane iki 2030 metų (toliau – KEPS), kuriai pritarė Klaipėdos miesto savivaldybės taryba 2018 m. balandžio 26 d. sprendimu Nr. T2-86, tikslus, uždavinius ir priemones, susijusias su viena iš prioritetinių sričių , t. y. „Pažangi pramonės ekonomika“, vystymu, bei užtikrinti Partnerių bendradarbiavimą kuriant ir vystant SIC.

 Sprendimo projektas parengtas vadovaujantis Lietuvos Respublikos vietos savivaldos įstatymo 20 straipsnio 2 dalies 12 punktu, Klaipėdos miesto savivaldybės vardu sudaromų sutarčių pasirašymo tvarkos aprašo, patvirtinto Klaipėdos miesto savivaldybės tarybos 2014 m. gegužės 29 d. sprendimu Nr. T2 115 „Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo“, 2.3 papunkčiu ir atsižvelgdama į Klaipėdos miesto savivaldybės tarybos 2017 m. lapkričio 23 d. sprendimą Nr. T2-284 „Dėl Klaipėdos ekonominės plėtros strateginių krypčių iki 2030 metų patvirtinimo“, Klaipėdos miesto savivaldybės tarybos 2018 m. balandžio 26 d. sprendimą Nr. T2 86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“, 2018 m. spalio 12 d. Ketinimų protokolą Nr. J9-2273 ir 2018 m. lapkričio 8 d. Baltijos skaitmeninių inovacijų centro Darbo grupės posėdžio protokolą Nr. 3.

**3. Kokių rezultatų laukiama.**

Klaipėdos miesto savivaldybės tarybai pritarus Sutarčiai:

* bus pasirašyta Sutartis, kurios pagrindu bus sukurta ir vystoma SIC – Regiono inovacijų paramos platforma;
* bendradarbiaudami SIC nariai sieks:
* sutelkti tinklaveikai Regiono skaitmeninės ekosistemos dalyvius ir padėti kurti organizacijoms pridėtinę vertę, pasitelkiant skaitmenines technologijas;
* inicijuoti ir plėtoti viešojo sektoriaus, verslo ir mokslo bendradarbiavimą skaitmeninių inovacijų srityje, taikant pažangiausias komunikavimo priemones;
* sutelkti reikalingą infrastruktūrą moksliniams tyrimams ir eksperimentinei plėtrai (MTEP);
* inicijuoti naujų paslaugų ir produktų bei jų prototipų kūrimą, vykdyti bandymus, reikalingus kokybės patvirtinimus (validacijas), standartizavimus, sertifikavimus ir pramoninio dizaino kūrimą ir atlikti kitus naujų paslaugų ar produktų kūrimui reikalingus veiksmus;
* teikti skaitmeninių inovacijų projektų įgyvendinimo, valdymo ir kitas reikalingas konsultacijas;
* dalyvauti Europos Sąjungos, nacionalinėse ir kitų fondų programose.

**4. Sprendimo projekto rengimo metu gauti specialistų vertinimai.**

Nėra.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės:

* bus išlaikytas tvarus ir formalizuotas Partnerių bendradarbiavimas siekiant sukurti ir vystyti SIC, kuris leistų pasiekti KEPS tikslų, uždavinių ir priemonių įgyvendinimo, vystant vieną iš prioritetinių sričių , t. y. „Pažangi pramonės ekonomika“;
* bus sudarytos prielaidos kurti vieningą inovacijų paramos platformą, kuri bus orientuota Partnerių ir Regiono įmonių bei kitų subjektų skaitmenizavimo, automatizavimo ir inovacijų poreikius;
* bus užtikrintas optimalus valdymo modelis, kuris leis efektyviau pasiekti SIC veiklos tikslų, uždavinių ir priemonių įgyvendinimo.

Neigiamos pasekmės: nepritarus Sutarties projektui bendradarbiavimas tarp Partnerių gali būti chaotiškas, kas neužtikrintų tvaraus ir į KEPS tikslus, uždavinius bei priemones orientuoto pažangios pramonės ekonomikos vystymo.

PRIDEDAMA.

1. Bendradarbiavimo sutarties projektas, 6 lapai.

|  |  |
| --- | --- |
| Tarptautinių ryšių ir ekonominės plėtros skyriaus vedėja |  Jurgita Činauskaitė |